b'\n_START_ARTICLE_\nPreiviiki\n_START_PARAGRAPH_\nPreiviiki (ruots. Bredvik, laajalahti) on kyl\xc3\xa4 Porissa, kaupungin l\xc3\xa4nsipuolella. Se oli osa Porin maalaiskuntaa, joka liitettiin Porin kaupunkiin vuonna 1967. Kyl\xc3\xa4ss\xc3\xa4 on 332 asukasta (2013)._NEWLINE_Preiviiki sijaitsee Preiviikinlahden rannalla, joka on yksi Suomen runsaslintuisimmista rannoista. Bredvik mainittiin jo vuonna 1491 ja on todenn\xc3\xa4k\xc3\xb6ist\xc3\xa4, ett\xc3\xa4 ensimm\xc3\xa4iset asukkaat olivat ruotsinkielisi\xc3\xa4. 1800-luvulla Preiviikiss\xc3\xa4 valmistettiin laivoja, joilla vietiin muun muassa halkoja Tukholmaan. My\xc3\xb6s kalastus oli merkitt\xc3\xa4v\xc3\xa4 elinkeino 1800-luvulla. Preiviikin kalarannassa sijaitsee lintutorni, jota voidaan pit\xc3\xa4\xc3\xa4 alkupisteen\xc3\xa4 Preiviiki\xe2\x80\x93Yyteri-luontopolulle. Polku kiert\xc3\xa4\xc3\xa4 4\xc2\xa0600 hehtaarisen Preiviikinlahden ja p\xc3\xa4\xc3\xa4ttyy Yyterin hiekoille. Preiviikinlahti ja sen rannat kuuluvat Natura 2000 -suojeluohjelmaan._NEWLINE_Preiviikiss\xc3\xa4 sijaitsevat toimintansa vuonna 2006 lopettanut Porin lyhytaaltoasema sek\xc3\xa4 Porin keskiaaltoasema, jonka nykyinen omistaja on Digita Oy.'